Návrh
na dočasné prerušenie premávky cez spoločnú štátnu hranicu s Ukrajinou na hraničnom priechode Ubľa – Malyj Bereznyj 
___________________________________________________________________________

 Deň priateľstva – Deň dobrosusedstva sa organizuje už od roku 2002 a uskutočňuje sa v colnom priestore hraničných priechodov s Ukrajinou striedavo na území Prešovského a Košického samosprávneho kraja so susediacou Zakarpatskou oblasťou Ukrajiny. Tohtoročný v poradí už jeho 9. ročník predpokladajú jeho organizátori zorganizovať na hraničnom priechode na slovensko-ukrajinských štátnych hraniciach Ubľa – Malyj Bereznyj dňa 15. mája 2010 v čase od 0,00 hod. do 20,00 hod. stredoeurópskeho času.

    	 Deň priateľstva – Deň dobrosusedstva je svojím charakterom medzinárodným kultúrno-spoločenským podujatím. Cieľom pripravovaného podujatia „Dňa priateľstva – Dňa dobrosusedstva“ je vytváranie priaznivého prostredia na budovanie vzájomnej dôvery, porozumenia a priateľstva, posilňovanie priateľských partnerských vzťahov a  vytváranie podmienok na nadväzovanie nových kontaktov slovenských a ukrajinských subjektov na rôznych úrovniach. Tak ako každoročne, aj tohto roku sa na tomto významnom podujatí predpokladá účasť najvyšších predstaviteľov oboch krajín, predstaviteľov orgánov štátnej správy oboch krajín, územnej samosprávy, spoločenských organizácií,  podnikateľských subjektov a občanov z prihraničných oblastí Slovenska a Ukrajiny. Organizátori toto podujatie už tradične  považujú za súčasť rozvoja slovensko-ukrajinských vzťahov a cezhraničnej spolupráce a ako súčasť realizácie otvorenej, priateľskej a dobrosusedskej  politiky vlády Slovenskej republiky voči Ukrajine, ktorá vytvára priaznivé podmienky pre rozvoj spolupráce na regionálnej a miestnej úrovni. 

     	Hlavným organizátorom tohtoročného podujatia za slovenskú stranu je Prešovský samosprávny kraj v spolupráci s Košickým samosprávnym krajom, mestami Snina a Sobrance a Zakarpatskou oblastnou štátnou administráciou a Zakarpatskou oblastnou radou na ukrajinskej strane. 

     	Deň priateľstva – Deň dobrosusedstva sa uskutočňuje na území, na ktorom najmä v jeho prihraničných oblastiach žije početná rusínska a ukrajinská národnostná menšina. Toto územie má svoju bohatú  spoločnú históriu, spoločnú kultúru, tradície a zvyky. Prihraničné oblasti oboch krajín sú charakteristické príbuznosťou jazyka, rodinnými väzbami a priateľskými vzťahmi. Značné množstvo subjektov z oboch strán hranice na rôznych úrovniach rozvíja bohaté kultúrne a spoločenské kontakty a uskutočňuje cezhraničnú spoluprácu. Využívajú na to rôzne možnosti a platformy, jednou z nich bol bývalý Program susedstva EÚ HUSKUA 2004 - 2006 a v súčasnosti Program EÚ ENPI CBC 2007 - 2013. Najmä orgány územnej samosprávy majú značný záujem o rozvoj cezhraničnej spolupráce, ktorá sa uskutočňuje na zmluvnej báze. Práve Deň priateľstva – Deň dobrosusedstva je vhodnou medzinárodnou príležitosťou na stretávanie sa ich predstaviteľov a na podpis rôznych dohôd a plánov cezhraničnej spolupráce. Aj počas tohtoročného podujatia sa predpokladá slávnostný podpis dohôd a plánov spolupráce z úrovne orgánov územnej samosprávy SR s ukrajinskými partnerskými územnými celkami alebo orgánmi, či mestami v prihraničných oblastiach. 
 
     	Úroveň podujatia sa už tradične vysoko hodnotí. Okrem iného podujatie vytvára priestor na propagáciu kraja, miest, združení miest a obcí, podnikateľských subjektov a výsledkov rozvoja vzájomných kontaktov a cezhraničnej spolupráce, ako aj kultúry, tradícií a remesiel vo vlastných prezentačných stánkoch. Vysoký záujem o podujatie a priateľská atmosféra, ktorá ho sprevádza, sú svedectvom vysokého potenciálu rozvoja partnerských vzťahov a cezhraničnej spolupráce, čo je jeho hlavným cieľom.

Podmienky dočasného prerušenia alebo obmedzenia premávky cez spoločnú štátnu hranicu na jednotlivých hraničných priechodoch v dôsledku vážnych hygienicko                         -epidemiologických príčin, z dôvodu ohrozenia verejnej bezpečnosti alebo v prípade živelnej pohromy sú upravené v „Zmluve medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve“. Keďže článok 5 tejto zmluvy neumožňuje dočasné obmedzenie alebo zastavenie premávky cez spoločnú štátnu hranicu z dôvodu konania kultúrneho podujatia, je potrebné, aby vláda Slovenskej republiky vyslovila súhlas s dočasným prerušením a následne na základe zaslanej diplomatickej nóty ukrajinskej strane by Ukrajina mala taktiež vysloviť súhlas s navrhovaným prerušením premávky cez spoločnú štátnu hranicu. 

Pretože ide o vonkajšiu hranicu Európskej únie, kde výkon služby na hraničnom priechode zabezpečujú colné orgány spolu s policajnými orgánmi,  materiál sa predkladá spoločne s Ministerstvom vnútra Slovenskej republiky.